आखिर वह घड़ी भी आ गयी जब फ़िल्म फेयर अवाड्र्स की घोषणा हुई। अलका की तीन-तीन फिल्मों को नामांकन मिला था जो उसके लिए विशेष गौरव का विषय था। और बेस्ट एक्ट्रेस का अवार्ड तो उसे मिला ही। अवार्ड फंक्शन के ख़त्म होते ही मीडिया ने उसे घेर लिया। सबका सवाल उसकी नयी घोषणा के सम्बंध में था। अलका के नये खुलासों से मीडिया सकते में था और उसके कयास धरे-के धरे रह गये थे। अलका ने बताया कि अनिल कुमार से शादी का सवाल ही नहीं उठता, क्योंकि वह आलरेडी शादीशुदा है। और हां उसकी एक प्यारी सी बच्ची भी है। और उसे इस बात से कोई फ़र्क नहीं पड़ता की उसके वैवाहिक जीवन के बारे में जानकर उसके फ़िल्मी करियर पर क्या असर पड़ेगा क्योंकि उसे जो प्रूव करना था, वह कर चुकी है। उसके इस बात का फख्र है कि उसके पति उससे अच्छे अभिनेता हैं और उसके अभिनय गुरु भी। वह फिलहाल कोलकाता के लिए फ्लाइट पकड़ने जा रही है अपनी बच्ची और पति से मिलने।